SKRIFTLIG FORESPØRGSEL E-0571/00

af Christopher Huhne (ELDR) til Rådet

(2. marts 2000)

Om: Ansvarlighed

Er Rådet enigt i, at det er en vigtig del af den demokratiske proces for dem, som berøres af afgørelser, at vide, hvorledes deres repræsentanter har stemt ved sådanne afgørelser, således at deres vælgere kan holde dem ansvarlige herfor?

Samlet svar på skriftlige forespørgsler E-0569/00, E-0571/00 og E-0572/00

(8. juni 2000)

Rådets medlemmer er alle enige i, at åbenhed og gennemsigtighed er en vigtig del af den demokratiske proces. Som det fremgår af præamblen til traktaten om Den Europæiske Union, er det vort fælles mål at skabe en stadig snævrere sammenslutning mellem de europæiske folk, i hvilken beslutningerne træffes så nært på borgerne som muligt.

Rådet har ved flere lejligheder bekræftet, at det er fast besluttet på at arbejde hen imod større gennemsigtighed og samtidig bevare effektiviteten i beslutningsprocessen.

Dette kan ses af følgende forholdsregler, som er blevet taget:

- efter hver samling i Rådet udsendes der en pressemeddelelse, hvori der gives oplysninger om de afgørelser, Rådet har vedtaget, og som angiver, hvilke retsakter der indeholder offentligt tilgængelige erklæringer til protokollen. Disse erklæringer kan fås ved henvendelse til Pressetjenesten umiddelbart efter samlingen i Rådet. Selve pressemeddelelserne samt afstemningsresultater i forbindelse med retsakter og erklæringer til mødeprotokollen er også offentligt tilgængelige via Rådets websted;

- offentligheden har adgang til en månedlig oversigt over de retsakter, Rådet har vedtaget. Oversigten indeholder en liste over retsakter og andre instrumenter, Rådet har vedtaget, herunder afstemningsresultater, stemmeforklaringer og erklæringer til mødeprotokollen, når Rådet optræder som lovgivende myndighed. Det skal bemærkes, at det kun er vedtagne protokoller, der er officielle. De kan findes på EUDOR-webstedet under Åbenhed i Rådet. Oplysninger om den lovgivningsmæssige gennemsigtighed i Rådet kan også fås pr. e-mail på adressen: transparency@ consilium.eu.int;

- Rådet afholder også åbne debatter om formandskabets program for spørgsmål vedrørende økonomi og finans. Rådet kan desuden beslutte at føre andre åbne drøftelser;

- reglerne om aktindsigt i Rådets dokumenter findes i Rådets afgørelse nr. 93/371 af 20. december 1993. Antallet af begæringer om aktindsigt er steget støt siden denne afgørelse blev truffet. Endvidere blev der den 1. januar 1999 åbnet et offentligt register over rådsdokumenter på Rådets websted, således at borgerne har mulighed for at få kendskab til og begære aktindsigt i Rådets dokumenter. Siden oprettelsen af dette register, er antallet af begæringer om aktindsigt i Rådets dokumenter mere end fordoblet. Dokumenter, som vedrører sager, hvor Rådet optræder som lovgivende myndighed bliver i princippet frigivet til offentligheden, så snart Rådet har vedtaget den pågældende retsakt;

- siden januar i år har en liste over punkter på den foreløbige dagsorden for møder i Rådet og dets forberedende organer, når der behandles sager, hvor Rådet optræder som lovgivende myndighed, jf. artikel 6 i Rådets forretningsorden, været offentlig tilgængelig på Rådets websted. Herudover bliver tidsplanen for Rådets samlinger offentliggjort på Rådets websted.

Endelig har Kommissionen fremsat forslag om retsindsigt i dokumenter fra Europa-Parlamentet, Rådet og Kommissionen til gennemførelse af artikel 255 i traktaten om Det Europæiske Fællesskab. Denne nye lovgivning skal vedtages af Europa-Parlamentet og Rådet efter proceduren med fælles beslutningstagning.